পেশাদার টেনিস থেকে অবসর রাফায়েল নাদালের

কলকাতা: পেশাদার টেনিস (Tennis) থেকে অবসর নিলেন সর্বকালের অন্যতম সেরা রাফায়েল নাদাল (Rafael Nadal)। ডেভিস কাপের (Davis Cup) ফাইনাল এইট পর্বে শেষবারের মতো খেলতে দেখা যাবে তাঁকে। ওই ম্যাচ খেলা হবে এ বছর নভেম্বর মাসে। এক আশ্চর্য সফল টেনিস কেরিয়ারে ২২টি গ্র্যান্ড স্ল্যাম (Grand Slam) জিতেছেন নাদাল। এর মধ্যে রয়েছে রেকর্ড ১৪ বার ফ্রেঞ্চ ওপেন (French Open) খেতাব যে রেকর্ড সুদূর ভবিষ্যতেও ভাঙা কঠিন।

সবমিলিয়ে মোট ৯২টি এটিপি সিঙ্গলস খেতাব জিতেছেন স্প্যানিশ টেনিস তারকা, যার মধ্যে আছে ৩৬টি মাস্টার্স খেতাব এবং একটি অলিম্পিক্স সোনার পদক। টেনিসের ইতিহাসে তিনজনের মধ্যে একজন হিসেবে সিঙ্গলসে কেরিয়ার গোল্ডেন স্ল্যাম জয়ী নাদাল।

আরও পড়ুন: উড়ে গেল বাংলাদেশ, টি২০ সিরিজ ভারতের

সোশ্যাল মিডিয়ায় এক আবেগঘন বার্তার মাধ্যমে বাঁ-হাতি টেনিস খেলোয়াড় বলেন, “আমি পেশাদার টেনিস থেকে অবসর নিচ্ছি। কয়েকটা বছর খুব সমস্যায় গিয়েছে, বিশেষ করে শেষ দুটি বছর। এই সিদ্ধান্তটা কঠিন ছিল, নিতে বেশ সময় লেগেছে। কিন্তু জীবনের সবকিছুরই একটা শুরু এবং শেষ রয়েছে।”

গত মাসে লেভার কাপ থেকে চোটের কারণে নাম তুলে নিয়েছিলেন নাদাল। ওই টুর্নামেন্টই তাঁর শেষ পেশাদার টুর্নামেন্ট হওয়ার কথা ছিল। প্যারিস অলিম্পিক্সে নোভাক জোকোভিচের কাছে হেরে বিদায়ের পরে একথা তিনি নিজেই জানিয়েছিলেন। প্রসঙ্গত, এই লেভার কাপ খেলেই বিদায় নিয়েছিলেন আর এক কিংবদন্তি রজার ফেডেরার (Roger Federer)।